2025 08 05 // Press Release

**„Avia Solutions Group“ išnuomojo orlaivį Ukrainos oro linijoms**

**„Windrose Airlines“**

„Avia Solutions Group“ valdoma Australijos avialinijų bendrovė „Smartlynx Australia“ sudarė kontraktą su Ukrainos oro linijomis „Windrose Airlines“ dėl „Airbus A319-100“ orlaivio nuomos. Nors šalyje tęsiantis karo padėčiai vietiniai skrydžiai nevyksta, ukrainiečių „Windrose Airlines“ vykdo svarbius užsakomuosius skrydžius kitais maršrutais, o išnuomotas orlaivis prisidės prie įmonės veiklos tęstinumo ir konkurencingumo.

2003 m. įkurta „Windrose Airlines“ – Ukrainos užsakomųjų reisų bendrovė, kurios būstinė įsikūrusi Boryspilio tarptautiniame oro uoste Kyjive. 2025 m. balandį net penki šios įmonės orlaiviai buvo sunaikinti per Rusijos karinius veiksmus Dnipro tarptautiniame oro uoste.

Orlaivis išnuomotas bendradarbiaujant su „Avia Solutions Group“ priklausančia komercinių orlaivių nuomos, prekybos ir administravimo paslaugas teikiančia bendrove „AviaAM Leasing“.

„Smartlynx Australia“ vadovas Gytis Gumuliauskas džiaugiasi šiuo svarbiu sandoriu, padėsiančiu ukrainiečių oro linijoms tęsti veiklą, nepaisant šiais metais patirtų nuostolių:

„Džiaugiamės galėdami prisidėti prie Ukrainos aviacijos sektorius plėtros. Tokie kompleksiniai projektai, vykdomi tarp skirtingų jurisdikcijų, reikalauja glaudžios partnerystės, tačiau dirbant su patyrusia aviacijos profesionalų komanda viskas pavyko sklandžiai“.

„Dėkojame „AviaAM Leasing“ ir „Smartlynx Australia“ už partnerystę ir sklandų nuomos sandorio įgyvendinimą. Šis orlaivis padės mums toliau aptarnauti keleivius ir plėsti veiklą Ukrainos aviacijai itin svarbiu metu“, – teigia Volodymyr Kamenchuk, „Windrose Airlines“ įkūrėjas ir vadovas.

Su Ukrainos aviacijos bendrovėmis dirba ir kitos „Avia Solutions Group“ įmonės. Pavyzdžiui, grupei priklausanti antžeminio aptarnavimo įmonė „Baltic Ground Services“ nuo 2022 m. bendradarbiauja su „SkyUp Airlines“ – tarptautine avialinijų bendrove, turinčia ukrainietiškas šaknis. Taip pat Ukrainoje iki šiol veikia geležinkelio vagonų nuomos įmonė „BGS Rail“.

**Media contact:**

Silvija Šileikė

Komunikacijos departamento direktorė

Avia Solutions Group

silvija.sileike@aviasg.com

+370 671 22697